Carlos Lastres har base i Kina. Tomasz Frankowski bor i Polen. De to har aldrig mødt hinanden, men deler alligevel en fælles historie med at arbejde for Anibal Damiao.

- Jeg faldt over et online-opslag fra Anibal. Han ledte efter en webdesigner, så jeg skrev til ham. Kort efter underskrev vi en kontrakt, og jeg begyndte at arbejde for ham, fortæller Carlos Lastres.

Tomasz Frankowski mødte også Anibal Damiao online via en hjemmeside, der forbinder freelancere og iværksættere.

- Normalt forløber den slags helt uden problemer, men engang imellem støder man på et råddent æble, siger han.

I godt og vel en måned arbejdede Carlos Lastres og Tomasz Frankowski med at opdatere og forbedre 100% Økos hjemmeside. Ingen af dem har endnu fået løn.

Carlos Lastres fortæller, at Anibal Damiao skylder ham 4.000 amerikanske dollars svarende til ca. 27.000 kroner.

- Da jeg rykkede for lønnen, sagde han, at han ikke var sikker på, at jeg var de timer værd, som jeg krævede løn for. Jeg fortalte ham, at vi jo havde en kontrakt, og at jeg ikke var timelønnet, siger han.

- Så blev han sur og kaldte mig respektløs.

Mangler dokumentation for overførsler

I en korrespondance mellem Carlos Lastres og Anibal Damiao, som Detektor har set, skriver Anibal Damiao den 7. februar, at han har overført pengene, men at 'lønnen tilbageholdes for ærekrænkelse og skader eller indtil en løsning er fundet'.

Det skriver han, efter at Carlos Lastres i en tidligere besked beskylder ham for ikke at betale sine ansatte og for at begå svindel.

- Held og lykke med at påvise den spøgelsesoverførsel, svarer Carlos Lastres i sin sidste besked, før han efter eget udsagn bliver 'blokeret fra al kommunikation med 100% Øko'.

Heller ikke Tomasz Frankowski har fået løn for sit arbejde for 100% Øko. Han fortæller, at Anibal Damiao skylder ham 3.450 euro svarende til ca. 25.700 kr.

- Han blev ved med at sige, at han havde overført pengene, men at overførslerne ikke gik igennem. Det sagde han rigtig mange gange, fortæller han.

- Efter noget tid bad jeg ham dokumentere overførslerne eller prøve en anden metode. Men da det heller ikke skete, lod jeg ham vide, at der er selskaber, der kan indkræve lønnen. Til det svarede han, at så ville han holde på pengene, indtil han blev kontaktet af dem.

Detektor har set den korrespondance, som Tomasz Frankowski henviser til. Her skriver Anibal Damiao flere gange, at han har forsøgt at overføre pengene.

Tomasz Frankowski har endnu ikke modtaget løn for sit arbejde for 100% Øko - hverken via en bankoverførsel eller online-betalingstjenesten Transferwise.

Anibal Damiao afviser at sende dokumentation for den tilbageholdte lønoverførsel til Carlos Lastres. Han afviser også at sende dokumentation for de mislykkede lønoverførsler til Tomasz Frankowski.

Afviser at stille op til interview

Anibal Damiao afviser i en mail til Detektor at stille op til interview.

Han svarer ikke på, hvorfor hverken Katja Trolle Taksholt, Carlos Lastres eller Tomasz Frankowski har fået løn for deres arbejde, men skriver at 'ingen skyldig betaling er undgået'.

Samtidig spørger han Detektors journalist, om hun har talt med de ansattes advokater.

- De sagsøger os og er repræsenteret af advokater, så jeg synes, at det er meget mærkeligt, at deres advokater har rådet dem til at diskutere dette direkte med medierne, når der er nogle alvorlige modkrav fra vores side.

- At gå til offentligheden udgør en mulig æreskrænkelse, så jeg forstår ikke, hvorfor deres advokater har rådet dem til det.

Ikke yderligere at tilføje

Hverken Katja Trolle Taksholt, Carlos Lastres eller Tomasz Frankowski ved, hvad Anibal Damiao henviser til. Ingen af dem har lagt sag an mod ham eller 100% Øko.

Da Detektor endnu engang beder Anibal Damiao om et interview og spørger, hvorfor ingen af de tre har fået løn, svarer han, at han ikke har yderligere at tilføje.

- Jeg forventer, at du tager kontakt til deres advokater for at få det fulde indblik i deres og vores krav, skriver han i en mail.

- Så længe der er en igangværende juridisk sag, har jeg ikke yderligere kommentarer, men jeg vil med glæde fremlægge konklusionen, når vi når dertil, hvis alle involverede parter er enige derom.